D ô v o d o v á s p r á v a

Všeobecná časť

Podľa § 19 zákona č. 553/2002 Z. z. o sprístupnení dokumentov o činnosti bezpečnostných zložiek štátu 1939 – 1989 a o založení Ústavu pamäti národa a o doplnení niektorých zákonov (zákon o pamäti národa) v znení neskorších predpisov (ďalej len „zákon“), Ústav pamäti národa (ďalej len „ústav“) vydá tlačou a na elektronických médiách prepis evidenčných záznamov zo zachovaných alebo rekonštruovaných protokolov zväzkov a ďalších evidenčných pomôcok Štátnej bezpečnosti z rokov 1939 až 1989, hlavne s údajmi o dátume zavedenia zväzku, jeho pohybe a archivovaní, druhu zväzku a jeho zmene, osobách, ak sa nejedná o cudzincov, alebo objektoch, ku ktorým sú zväzky evidované. Zo zachovaných protokolov zväzkov Hlavnej správy rozviedky Zboru národnej bezpečnosti (I. správa) vydá ústav prehľad objektových zväzkov evidovaných do 31. decembra 1989 a prehľad aktívnych a vplyvových opatrení. Ústav vydá tiež tlačou a na elektronických médiách prepis protokolu zväzkov odboru vnútornej ochrany Zboru nápravnej výchovy v rozsahu objektových zväzkov a zväzkov osôb evidovaných ako spolupracovníci tohto odboru, ak boli využité na prospech Štátnej bezpečnosti. Ústav priebežne vydáva tlačou a na elektronických médiách zoznam personálnych (kádrových) spisov príslušníkov bezpečnostných zložiek, sprístupnených podľa § 17 ods. 1 písm. b) bodu 2 zákona, zároveň s uvedením dátumu zaradenia príslušníka do bezpečnostnej zložky, služobných funkcií vykonávaných príslušníkom v bezpečnostnej zložke a dátumu ukončenia tohto zaradenia.

V súvislosti so zverejňovaním týchto informácií môžu vzniknúť oprávnené pochybnosti o pravosti niektorých dokumentov alebo ich častí. Vykonanie odbornej expertízy je v tomto prípade výrazne komplikované vzhľadom na ustanovenie § 22 zákona. Podľa odseku 2 tohto ustanovenia sa sprístupnenie uskutoční zoznámením oprávneného žiadateľa s kópiami dokumentov na mieste, ktoré mu ústav oznámil v písomnej odpovedi na jeho žiadosť. Týmto spôsobom je fakticky a technicky znemožnené, aby dotknutá osoba žiadala vydanie originálov materiálov z ústavu a ich znalecké skúmanie znalcom na mieste, ktoré je na to vybavené, napr. v znaleckom ústave. Navrhuje sa, aby aj za týmto účelom bolo možné vydať dokumenty, a to ich originály, za účelom znaleckého skúmania. Pre dokazovanie pravosti dokumentu na najvyššej možnej úrovni pravdepodobnosti je nevyhnutnú skúmať technickými prostriedkami na najvyššom stupni vedy a techniky v oblasti písmoznalectva originál dokumentu.

Predložený návrh zákona nebude mať dopad na verejné financie, na štátny rozpočet, na rozpočty VÚC a ani na rozpočty obcí.

Predložený návrh zákona nebude mať vplyv na zamestnanosť a na životné prostredie.

Predložený návrh zákona je v súlade s Ústavou SR a s medzinárodnými zmluvami a záväzkami, ktorými je Slovenská republika viazaná.

**DOLOŽKA ZLUČITEĽNOSTI**

**návrhu zákona s právom Európskej únie**

1. Navrhovateľ zákona: poslanec Národnej rady Slovenskej republiky Jozef Banáš
2. Názov návrhu zákona: zákon, ktorým sa mení a dopĺňa zákon č. 553/2002 Z. z. o sprístupnení dokumentov o činnosti bezpečnostných zložiek štátu 1939 – 1989 a o založení Ústavu pamäti národa a o doplnení niektorých zákonov (zákon o pamäti národa) v znení neskorších predpisov
3. V práve Európskej únie je problematika návrhu zákona:

b) neupravená

1. Návrh zákona svojou problematikou:

c) nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe.

1. Charakteristika právnych noriem Európskej únie, ktorými je upravená problematika návrhu zákona:

bezpredmetné

1. Vyjadrenie stupňa kompatibility s právnou normou Európskej únie:

bezpredmetné

**Osobitná časť**

1. K bodu 1.

Navrhuje sa doplnenie § 17 zákona o ďalší prípad vydania dokumentov ústavom, a to v prípade, ak vzniknú povinnosti, napr. o podpise na niektorom z dokumentov. V tomto prípade právnická osoba, ktorá vykonáva znaleckú činnosť požiada o vydanie a ústav je povinný vydať originál zachovaného osobného zväzku alebo originál zachovaného personálneho (kádrového) spisu, ktorý bude ďalej predmetom jej znaleckej činnosti podľa zákona č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov.

2. K bodu 2.

Legislatívno-technická úprava, ktorá nadväzuje na bod 1.

3. K bodu 3.

Navrhuje sa doplnenie § 22, ktoré nadväzuje na doplnenie § 17. Je dôležité, aby materiály podľa navrhovaného § 17 ods. 2 boli aj fyzicky vydané znalcovi a aby mal tento možnosť, priestor a čas na znalecké posúdenie sporných materiálov.

4. K Čl. II

Vzhľadom na legislatívny proces sa navrhuje účinnosť zákona od dňa 1. augusta 2005.